
Συναυλία

Γεωργία Κόμπου

Με το μπουζούκι μου στο χέρι

στο Σπίτι της Κύπρου

Τη Δευτέρα 17 Οκτωβρίου 2016 πραγματοποιήθηκε στο Σπίτι της Κύπρου, η συναυλία Γεωργία Κόμπου - Με το μπουζούκι μου στο χέρι. 

Αναφέρει η συνθέτης: «Θα παρουσιάσουμε μερικά ενδεικτικά και αντιπροσωπευτικά τραγούδια της ελληνικής λαϊκής μουσικής, συνθέσεις επωνύμων καταξιωμένων δημιουργών, δοσμένα μ’ έναν απλό, αλλά όχι απλοϊκό τρόπο. Η ενορχήστρωση και παρουσίαση τους είναι για μπουζούκι, μαντολίνο και κλασική κιθάρα σε «ευλαβικές διασκευές» του κιθαρίστα Κωνσταντίνου Οικονομίδη. Όπως έλεγε ο Μάρκος Βαμβακάρης: «παίζω απλά, γιατί παίζω δύσκολα». Αυτό θα προσπαθήσουμε να κάνουμε απόψε, παίζοντας απλά και ταυτόχρονα σύγχρονα, για ν’ ακουμπήσουμε  και να δονήσουμε με τις χορδές του μπουζουκιού, του μαντολίνου και της κιθάρας, το δύσκολο κομμάτι των χορδών της ψυχής σας, δηλαδή, τα «ενδότερα». Και όλο αυτό, στην προσπάθεια να επικοινωνήσουμε το τότε με το σήμερα, σ’ ένα διαχρονικό μουσικό υφέν, αποδίδοντας τραγούδια και μουσικές αγαπημένες, εις ανάμνησίν στιγμών ελκυστικών!!!».

Εξαίροντας τη δεξιοτεχνία της Γεωργίας Κόμπου στο μπουζούκι, η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους.
Την εκδήλωση προλόγισαν ο Μουσικοσυνθέτης, Καθηγητής Μουσικής Θανάσης Πολυκανδριώτης ο οποίος αναφέρθηκε στο ταλέντο και τις μουσικές ικανότητες της Γεωργίας Κόμπου και ο Δρ Παντείου Πανεπιστημίου, μουσικολόγος, δικηγόρος Δημήτρης Σταθακόπουλος ο οποίος μίλησε για την προέλευση του μπουζουκιού και την εξέλιξή του από την αρχαιότητα έως σήμερα.

Συμμετείχαν οι Γεωργία Κόμπου, μπουζούκι, μαντολίνο, Κωνσταντίνος Οικονομίδης, κλασική κιθάρα και Έλενα Κουάλη, φωνή τραγούδι.

Ακούστηκαν έργα των Θανάση Πολυκανδριώτη, Μάνου Χατζιδάκι, Σταύρου Ξαρχάκου, Μίκη Θεοδωράκη, Μάρκου Βαμβακάρη, Βασίλη Τσιτσάνη, Μάνου Λοΐζου, Μάριου Τόκα, Μίμη Πλέσσα κ.ά. σε ενορχήστρωση και καλλιτεχνική επιμέλεια Κωνσταντίνου Οικονομίδη.

